ሳውዲአረቢያ የየመን ጦርነት እንዲያበቃ ከሁቲ አማጺ ጋር እየተነጋገረች ነው
ሳውድ አረቢያ በየመን ያለው ጦርነት እንዲያበቃ ጠላቴ ከምትለው ሁቲ አማጺ ቡድን ጋር በ ሚስጢር እየተነጋገረች መሆኑ ተገለጸ፡፡ምንጮች እንደገለጹት በኦማን ሳውዲ እና ሁቲ አማጺ ቡድን ውይይት ከጀመሩ ሁለት ወር አልፏቸዋል፡፡ከሶስት አመት በላይ ለሆነው ጦርነት እስከ አሁን እንደቀጠለ ነው፡፡ ተፋላሚዎቹ አሁን እያደረጉት ያለው ውይይት 22 ሚሊየን የሚሆኑ ዜጎች ጦርነቱን ተከትሎ ከተጋለጡበት አደገኛ የሰብአዊ ቀውስ ሊታደጋቸው እንደሚችል የየመን ባለስልጣናት እና የተመድ ዲፕሎማቶች ተስፋ አድርገዋል፡፡ጦርነቱ ከአስር ሺህ በላይ ዜጎችን ህይወት እንደቀጠፈ ይገመታል፡፡ለስደትና አደገኛ በሽታዎች የተጋለጡ የመናዊያንም ቁጥራቸው በሚሊየን የሚቆጠር ነው፡፡አልጀዚራ ማንነቱ እንዲገለጽ ያልፈለገ ምንጬ ነገረኝ ብሎ በዘገባው እንዳሰፈረው ከሆነ ለጦርነቱ እልባት እንዲመጣ የሁቲ አማጺ ቡድን ቃል አቀባይ ሞሐመድ አብዱል ሰልማን ኦማን ውስጥ ከሳውዲ ባለስልጣናት ጋር ስለመገናኘታቸው ተናግረዋል፡፡ምንጩ በአለም አቀፍ ደረጃ እውቅና ከተሰጠው የየመን መንግስት ተወካይ ያልተሳተፈበት  የሳውዲና አማጺ ቡድኑ ምክክር እየተካሄደ እንደሆነ ተናግረዋል፡፡ሁቲ አማጺ ቡድን ለየመን ሰላም እና መረጋገት ሁሉን አካል ያካተተ ስምምነት ላይ እንዲደረስ ፍላጎትእንዳለው የአልጀዚራው ምንጭ ፍንጭ ሰጥተዋል፡፡ ከውይይቱ በኋላ ጦርነቱ እንዲቆም የመጀመሪያ እርምጃ እንዲሆን የታቀደው የተኩስ አቁም ስምምነት ማድረግ እንደሆነ ታውቋል፡፡ይህ መሆኑ ደግሞ ግጭት እንዲቆም ከማድረጉ ባሻገር ሁለቱም ተፋላሚዎች ፍላጎታቸውን ማስጠበቅ የሚያስችላቸውን ድርድር እንዲያደርጉና ትርጉም ያለው የሰላም አየር በየመን እንዲተነፈሰ ያደርጋል ተብሏል፡፡ለሁለት ወራት የዘለቀው ውይይት እኤአ በ2016 በኩዌት የየመን መንግስትንና ሁቲ አማጺ ቡድንን ለማደራደር የተደረገውን ጥረት ተከትሎ የመጣ ነው፡፡ሳውድ አረቢያ በየመን አማጺዎች ላይ እየተወሰደ ያለውን ጥቃት እየመራች የአብዱ ራቡ ማንሱረ ሀዲ መንግስትን  ስትደግፍ ቆይታለች፡፡ እየተወሰደ ያለው የአየር ጥቃት ግን እነሳውዲ ያሰቡትን ውጤት አላመጣም ፡፡ አማጺ ቡድኑ ዛሬም የአገሪቱን ዋና ከተማ ሰንዓ እና አብዛኛው ሰሜናዊ  ክፍልን በቁጥጥሩ ስር እንዳዋለ ይገኛል፡፡ከአለም አቀፉ ማህበረሰብ ለሁለቱም የጦርነቱ ተወናዮች እንደ ትምህርት ቤት ህክምና ተቋማት ና መሰል መሰረተ ልማቶች ላይ የሚያደርሱት ጉዳት እንዲቆም ጥሪ ሲያቀርቡ ቆይተዋል፡፡ለዘላቂ መፍትሄም የሚደረገው ጥረት ፍሬያማ እንዲሆን ተጠይቋል፡፡ የሳውዲ እና ሁቲ አማጺ ቡድንም እያደረጉት ያለው የሰላም  ውይይትም የሚያመጣው ውጤት ተጠባቂ ነው፡፡